Ivast tú í at fara undir útbúgving, tørvar tær uppstigan ella avbjóðingar av onkrum slag, kennir tú teg uppsteðgaðan, vilt tú mennast, ivast tú í, hvørjum tú vilt arbeiða við, ert tú lesandi og hevur trupulleikar av onkrum slag, so er hetta nakað, ið Deirdre fegin vil vegleiða tær í og er útbúgvin til. Tú ert eisini vælkomin at nýta lestrarhølir okkara í styttri tíðarskeið í samband við uppgávurskriving ella líknandi. Her kanst tú samskifta við onnur lesandi og fáa vegleiðing í uppgávuspurningum, umframt at sparring og samstarv við íverksetar og vinnulívið hevur víst seg at rigga ótrúliga væl. Fjarnám varð alment opið 10. desember 2013 og byrjaði at kunna um fjarlestrarmøguleikar í januar 2014. Um ársskiftið 2014/15 varð íløga gjørd í nýggja og framkomna tøkni til tess at kunna vera í Klaksvík og fylgja undirvísing, fyrilestrum, fundum og øðrum umvegis internetið. Útgerðin hevur verið brúkt til at fylgja undirvísing í Føroyum og aðrastaðni, umframt at próvtøkur eisini hava verið hildnar í Íverksetarahúsinum umvegis internetið. Hølini og útgerðin hjá Fjarnámi verða nógv brúkt á Fróðskaparsetrinum av læraralesandi, námsfrøðilesandi, umframt av fólki, sum lesa uttanlands og sum hava verið heima í styttri tíðarskeið. Frá februar 2015 er samstarvið við Fróðskaparsetrið víðkað til eisini at fevna um undirvísing í løgfrøði. Í stýrinum fyri Fjarnám sita Kristian Eli Zachariasen, formaður, Gunnvá við Keldu, nevndarlimur, og Maiken Skarðenni, nevndarlimur.